لكن الشيف أنقذ الموقف لما الأكل نزل وكان غاية في الروعة، وحسينا بالتمكن والتخصص في المذاق، صحيح إحنا ما زرناش تركيا، بس المجهود المبذول هنا واضح أن هدفه يحاكي المذاق التركي أو يقرب له قدر الإمكان، ده كان رأي أحد أصدقائنا اللي جرب الدونِر والمشويات في شوارع أنقرة. طبق أجرا كباب (35 جنيه) عبارة عن كفتة مشوية بـ تُقدم على شكل أقراص زي البرجر ومحشوة بخلطة طماطم وجبن موتزاريلا ومعاها أرز أبيض ممكن تضيف له زعتر أو زيتون، طعم اللحم ممتاز والكمية معقولة بالنسبة للسعر، والطبق قُدم بطريقة تفتح النفس. ثاني طبق كان شيش طاووق (32 جنيه) مع الأرز برضه، كان حلو لكن فكرنا كثير بدجاج التندوري الهندي، نفس الخلطة الحمراء وتوابل شبه الماسالا الهندية، الطعم حلو مافيش كلام، لكن ما حسيناهوش تركي قوي. كان لازم نجرب الدونِر طبعًا، وللأمانة هو ما يفرقش كثير عن أي ساندويتش شاورما ممكن تأكله في أي مطعم سوري، جربنا مطاعم تركية ثانية في القاهرة بـ تعمله بـ "تركية" أكثر من كده. وجنب الأكل طلبنا طبق سلاطات متنوعة (15 جنيه) فيه سلاطات فريش شرقية عادية. فيه في المنيو قسم للمعجنات التركية بأسماء عجيبة طبعًا، بس اللي فهمناه أنها شبه المناقيش والفطائر الشرقية، لكن الفرع ده من «أناضول» مافيهوش معجنات علشان مساحة المحل الصغيرة ما كانتش تسمح بوجود فرن للخبيز. لكن فيه مكرونات وشوربات وخضروات مطهية ومأكولات بحرية وبيتي كباب "حواوشي تركي" وسجق وكبدة مقلية. لكن للأسف برضه ما كانش فيه حلويات في الفرع ده.